b'\n_START_ARTICLE_\nTamar, Julijske Alpe\n_START_PARAGRAPH_\nT\xc3\xa1mar je ledeni\xc5\xa1ka dolina v Julijskih Alpah na skrajnem severozahodu Slovenije. Na zahodu jo omejujejo greben Mojstrovk, Travnik (2379 m), \xc5\xa0ite, Jalov\xc5\xa1ka \xc5\xa1krbina (2138 m) in Goli\xc4\x8dica (2394 m), na vzhodu pa greben Ponc. Najvidnej\xc5\xa1e mesto nad Tamarjem ima gora Jalovec (2645 m). Tamar je nadaljevanje doline Planica, svetovno znane po smu\xc4\x8darskih skakalnicah, kjer poteka zaklju\xc4\x8dno dejanje svetovnega pokala._NEWLINE_Makadamska cesta vodi iz Planice do planinske postojanke Dom v Tamarju (1108 m). Poleti je dom priljubljen cilj kolesarjev, pozimi pa so do njega speljane teka\xc5\xa1ke proge. Nedale\xc4\x8d od planinske ko\xc4\x8de se nahaja gorski potok Nadi\xc5\xbea, ki je prvi izvir Save Dolinke.'